# **FAU Klemetsrud**

# **Årsberetning for skoleåret 2016/2017**

## **FAUs sammensetning**

Foreldrenes arbeidsututvalg (FAU) ved Klemetsrud skole har i skoleåret 2016/2017 hatt følgende sammensetning:

|  |  |  |
| --- | --- | --- |
| **Trinn** | **FAU-representanter (foreldrekontakter)** | **Verv i FAU-styret**  |
| 1 | Khalid Quaham / fra april Hanne Bostad |  |
| 1 | Gro Anna Persheim |  |
| 1 | Sandra J. Sortland |  |
| 1 | Shahen Swara / fra april Kristine Storløs |  |
| 2  | Lisbeth Klemetsen  | Sekretær |
| 2  | Cecilie Bay |  |
| 2 | Marit Kjølberg Bjørnstad |  |
| 2 | Kristi Herje Haga  |  |
| 3 | Finn Gjelten  |  |
| 3 | Trine Eskeland  | FAU-leder |
| 3 | Guro Herje Haga |  |
| 3 | Cathrine Biermann |  |
| 4 | Frank Haga  | Kasserer  |
| 4 | Ronny Johnsen  | AKS-ansvarlig |
| 4 | Oscar Greek  | Nestleder |
| 4 | Trevor Singh Bajwa |  |
| 5 | Heidi Kind  |  |
| 5 | Milena Tevanovic |  |
| 5 | Bente Lindahl |  |
| 5 | Sølvy Aslaksen |  |
| 6 | Sanja Kostovska Skaar  |  |
| 6 | Stine Lilleløkken |  |
| 6 | Maliha Sheikh  |  |
| 6 | Kanval Ahmad |  |
| 7 | Frode Finsrud |  |
| 7 | Paul Ivar Skjærvold |  |
| 7 | Erik Bjørge | Natteravn-ansvarlig |
| 7 | Inge Pedersen |  |

|  |  |  |
| --- | --- | --- |
| Trinn | Foreldrerepresentanter i driftsstyret | Verv |
| 4 | Rolf Olufssen (til årsskiftet) Frank Haga (fra årsskiftet) | Driftsstyreleder (observatør i FAU) |
| 2 | Guro Herje Haga | Driftsstyrerepresentant (FAU-representant) |

## **FAU-møter 2016/2017**

FAU har avholdt 8 ordinære møter (hver første tirsdag i måneden) og 1 årsmøte (juni-møtet) i løpet av skoleåret 2016/2017. i tillegg har det vært avholdt et ekstraordinært dialogmøte med politiet, bydelens oppsøkende enhet og rektor ved Lofsrud skole. Oppslutningen på møtene har vært god.

Skolens ledelse har vært til stede på til sammen 4 møter. AKS-ledelsen har vært til stede på 2 møter. Det er FAU-leder som holder kontakten opp mot skolens ledelse, og har møter med dem både i forkant og/eller i etterkant av FAU-møter, alt etter behov. AKS-ansvarlig i styret har jevnlig kontakt og møter med AKS-ledelsen.

Driftsstyreleder, som er en av to foreldrerepresentanter i driftsstyret (DS), har vært til stede på samtlige møter i FAU. Han har observatørstatus på møtene. Den andre foreldrerepresentanten sitter i FAU-styret og i FAU. Fra årsskiftet har driftsstyreleder også vært medlem av FAU. Foreldrerepresentantene i DS orienterer om hvilke saker som blir tatt opp i DS-møtene og hvilke beslutninger blir tatt. På denne måten sikrer vi at det er god informasjonsflyt mellom FAU og DS, og at foreldrerepresentantene i DS får bedre innblikk i hva FAU og foreldre på alle trinn er opptatt av.

## **Dette har vi jobbet med i 2016/2017**

***Høringsuttalelser***

FAU har sammen med driftsstyret og lærerne skrevet en høringsuttalelse til Utdanningsetatens forslag til skolebehovsplan som skal behandles i bystyret til høsten. Her foreslås det at Klemetsrud skole får et helt nytt bygg som skal erstatte de to paviljongene vi har og som står på såkalt "rød liste" - og snart må rives. Vi støtter dette forslaget. Ved at det bygges et helt nytt bygg kan elevene gå på skolen mens utbyggingen pågår, og slippe å busses til andre skolen. I høringsuttalelsen spilte vi inn at sikkerheten og lekearealer for elevene må ivaretas under byggingen. Videre påpekte vi at det nye bygget også må inneholde det skolen mangler av spesialrom, og et større skolekjøkken. Vi foreslo også at det bygges en ny og større gymsal, med et auditorium i samme bygg. Til høsten skal vi prøve å få til møter med politikerne for å fremme vårt syn.

Vi har også besvart en rekke spørsmål (forenklet høringsuttalelse) angående det nye finansieringssystemet for Osloskolen. Her kommer Klemetsrud skole relativt godt ut og får noe mer penger enn tidligere.

FAU har også levert en omfattende høringsuttalelse angående Mortensrud-utbyggingen, som også angår vårt område. Gangveien fra Dal/Brenna, som mange barn har som skolevei, er foreslått som ekspress-sykkelvei. Vi advarte i høringsuttalelsen kraftig mot dette og påpekte at det allerede i dag oppstår farlige situasjoner mellom barn og voksne syklister, og at enkelte av syklistene tar lite hensyn. Vi anbefalte å lage et fysisk skille mellom gående og syklende. I tillegg spilte vi inn at det trengs flere gangfelt over ulike veier på Dal/Brenna der barna krysser veien på vei til skolen.

***Skolens sosiale miljø***

I vår behandlet vi det sosiale miljøet på skolen etter bekymringsmeldinger fra enkelte foreldre. Vi hadde en grundig gjennomgang av alle trinn. Det kom fram at det sosiale miljøet ved skolen er generelt godt, men at enkelte trinn sliter mer enn andre. FAU har gitt tilbakemeldinger til skoleledelsen om hvilke trinn dette gjelder, og at vi mener det må jobbes mer systematisk med det sosiale miljøet ved skolen. Vi har også bedt om at skolen setter ned et skolemiljøutvalg (SMU). Dette er skolen lovpålagt å ha. Utvalget skal bestå av elever, foreldre, lærere og skoleledelse, og behandle saker som gjelder det sosiale miljøet ved skolen. Vi har fått lovnader om at et slikt utvalg skal settes ned fra høsten 2017.

FAU har behandlet forslag om en såkalt "vennebenk". Dette er en benk der elever kan sette seg i friminuttene hvis de ikke har noen å leke med, og så kan andre komme bort og ta dem med i lek. Forslaget ble oversendt til elevrådet. Det vil også være et naturlig forslag til det nye skolemiljøutvalget.

FAU har spilt inn til skolen at vi ønsker bedre belysning av nedre skolegård på vinterstid og mer inspeksjon i friminuttene. Vi har også spilt inn at det er for mye kaos og farlige forhold på parkeringsplassen ved bringing av barna om morgenen, og at taxi-barna må tas imot av en voksen. Vi spilte også inn bekymringer angående forsentkomming hos enkelte lærere.

#### **FAU-arrangementer**

FAU har i samarbeid med de ulike trinnene gjennomført flere vellykkede sosiale arrangementer. Flere av disse har hatt rekordmange deltagere. Julegrantenning (2.trinn), karneval (3.trinn), disco (6.trinn) og 17.mai-feiring (1. og 5. trinn). 4.trinn forsøkte å arrangere talentshowet, men dette måtte dessverre avlyses på grunn av for få deltagere. FAU vil ta en runde med den nye ledelsen fra høsten for å vurdere om vi skal fortsette å ha talentshow. 3.trinns foreldrene har også bakt lussekatter som elevene på trinnet delte ut til hele skolen på Lucia-dagen.

I 2017 fyller Klemetsrud skole 150 år, og FAU satte ned et jubileumsutvalg allerede våren 2016. Utvalget ble ledet av Guro Herje Haga fra FAU. I tillegg besto utvalget av FAU-leder, driftsstyreleder, representant fra korpset og skolens ledelse, etterhvert supplert med en av lærerne. Utvalget arrangerte en jubileumsforestilling 31.mai, som en del av elevenes jubileumsuke. Forestillingen besto av numre fra alle trinn, i tillegg til aks. Lærerne hadde også en opptreden. Til slutt sang alle jubileumssangen som hvert trinn hadde laget et vers til. I tillegg deltok fire elever som gikk på Klemetsrud på 1930-tallet med historier fra sin tid ved skolen. Konferansierer ved forestillingen var de tidligere elevene Ravdeep Singh og Sandeep Singh. Mange foreldre bidro også med mat fra ulike nasjoner. Elevene hadde laget en flott jubileumsutstilling i gymsalen. Arrangementet var svært godt besøkt og kan karakteriseres som vellykket. Nordstrand Blad hadde i ettertid et oppslag om jubileet og jubileumsfesten.

I forbindelse med flere TV-reportasjer og avisartikler angående oppvekstmiljøet på Mortensrud og resten av vår bydel i mars 2017, arrangerte FAU et dialogmøte med politiet, bydelens oppsøkende enhet og rektor fra Lofsrud skole. Her kom det fram at miljøet i bydelen langt fra er så ille som det ble beskrevet i TV og aviser. Foreldrene ble rådet til å følge opp barna sine og snakke mye med dem om hverdagen deres. Det er også viktig å følge med på sosiale medier som barna er opptatt av og snakke med dem om nettvett. Videre ble det påpekt at man må snakke med barna om språkbruk og respekt for hverandre. Politiet påpekte viktigheten av at voksne var til stede i nærmiljøet, for eksempel gjennom å gå natteravn.

FAU ved Klemetsrud har hatt ansvaret for natteravn i nærmiljøet på fem fredager. Her har foreldre stilt opp og gått natteravn. Generelt kunne vi ønsket større deltagelse på natteravn-fredagene. I mars var det imidlertid rekordoppmøte med ni foreldre.

Høsten 2016 var det et forslag fra skolen om å gjøre det frivillig å arrangere juleavslutninger på trinnene, noe som gjorde at lærerne på flere av trinnene avlyste juleavslutningene. FAU behandlet dette og frarådet sterkt å kutte juleavslutningene som er et viktig møtepunkt for foreldre og elever. Dette førte til at samtlige trinn allikevel arrangerte juleavslutninger. Noen trinn i samarbeid med lærerne, men på enkelte trinn arrangerte foreldrekontaktene hele juleavslutningen. Flere juleavslutninger hadde rekordoppmøte. Det er ønskelig fra FAUs side at lærerne oppfordres til å delta på neste års juleavslutninger, og vi har tatt opp dette med skoleledelsen.

#### **Annet**

FAU har behandlet et forslag om å skifte skolefotograf. Dette lar seg ikke gjøre fra denne høsten av, på grunn av allerede inngåtte avtaler med det firmaet vi har brukt til nå. Men fra høsten 2018 vil skolen bytte fotograf til "Utestemme", som tar flotte bilder av barna utendørs.

FAU har hatt en grundig gjennomgang med skolens IT-ansvarlige angående skoleplattformen og generelt bruk av nettet som informasjonskanal for elever/foreldre. Vi har også deltatt i en IT-gruppe ved skolen med to representanter. FAU har gitt et omfattende innspill til skolen angående kanalplanen, som blant annet går på bruk av skoleplattformen og skolens generelle IT-profil.

FAU har hatt gjennomganger av foreldremøtene på de ulike trinnene og utvekslet erfaringer fra disse. Foreldremøtene fungerer fortsatt ikke optimalt på alle trinn, og vi har gitt skoleledelsen tilbakemelding om dette.

FAU har hatt besøk av elevrådet på et av våre møter. Der fikk vi presentert oss for hverandre, og sagt litt om hva de ulike organene jobber med og hvordan vi kan samarbeide. Skolen har et flott elevråd med engasjerte elever.

FAU-leder har deltatt på møter i regi av Oslo KFU, Oslo Kommunale Foreldreutvalg for skolegruppe A. Denne gruppen omfatter skoler i bydelene Søndre Nordstrand og Nordstrand.

Vennlig hilsen

FAU-styret